**CSERTI-SZAUER CSILLA DRS.:**

**Az egész életutat támogató pályaorientáció mint empowerment tevékenység. Intellektuális fogyatékossággal élő tanulók lehetőségei a hazai iskolarendszerben**

ELTE PPK Neveléstudományi Doktori Iskola Gyógypedagógia program

Témavezető: Prof. Dr. Bánfalvy Csaba, egyetemi tanár, ELTE BGGYK

**Absztrakt**

**Háttér és célok**

Számtalan kutatás erősíti meg világszerte, hogy az intellektuális fogyatékossággal élő személyek többsége a XXI. század elején sem fér hozzá azokhoz az alapvető oktatási, jövőtervezési és munkaerőpiaci szolgáltatásokhoz, amelyek által közösségeik aktív, önrendelkező polgáraivá válhatnak. Nap, mint nap sérülnek állampolgári jogaik és különböző mértékű diszkriminációval, kirekesztéssel szembesülnek. Szocioökonómiai hátterük gyenge, erősen sújtja őket a szegénység (World Health Organisation & World Bank, 2011).

Az intellektuális fogyatékossággal élő személyek helyett manapság is szakemberek és családtagok hoznak döntést a legkülönfélébb élethelyzetekben, ezáltal kedves, de inkompetens személyekként azonosítva őket. (O’Byrne & Muldoon, 2018) Ez a helyettes döntéshozatali mechanizmus és a rá épülő szolgáltatási struktúrák pedig befolyásolják önrendelkező életvitelüket. (Gombos & Könczei, 2009) A számukra biztosított életpálya-fejlesztés, pályaorientáció és jövőtervezés tehát kulcs-kérdés.

**A bemutatásra kerülő kutatás**

A doktori kutatás középpontjában az intellektuális fogyatékossággal élő tanulók által elérhető és igénybe vehető pályaorientációs szolgáltatások feltérképezése áll. Az előadásban bemutatjuk azokat az elméleti kereteket, amelyek a pályaorientációs szolgáltatások fejlődését övezik hazánkban, az Egyesült Államokban és az Egyesült Királyságban. Hangsúlyozzuk azt a kapcsolódást, amely a fogyatékosságtudomány, azon belül is a társadalompolitikai modell és az empowerment teória megjelenéséből eredeztethető.

Ismertetjük, hogy az elméleti keretekhez illeszkedve milyen elemekből építettük fel kvalitatív kutatási stratégiánkat, mely lehetőséget ad arra, hogy feltáró, feltérképező céljaink miatt kérdésvezérelt munkát végezzünk. Beszámolunk kismintás adatgyűjtésünk és elemzésünk első eredményeiről is.

**Kulcsszavak**

Egész életutat támogató pályaorientáció, empowerment teória, intellektuális fogyatékossággal élő tanulók, fogyatékosságtudomány és gyógypedagógia

**VINCZE GYÖRGYI DRS.:**

**Tanítók, tanárok és gyógypedagógusok nézetei az erkölcsi ítéletalkotás fejlődéséről és fejlesztési lehetőségeiről**

**A pilot kutatás tapasztalatai**

ELTE PPK Neveléstudományi Doktori Iskola Gyógypedagógia program

Témavezető: dr. Czabaj Horváth Attila

**Absztrakt**

Kutatásunk célja az volt, hogy feltárjuk, hogyan vélekednek a pedagógusok (tanítók, tanárok és gyógypedagógusok) és a pedagógus hallgatók a saját szerepükről, lehetőségeikről az erkölcsi nevelés vonatkozásában. A mintanagyság a következőképpen alakult: 13 interjút, 1 fókuszcsoportos interjút, és 78 kérdőívet vettünk fel. A résztvevők kutatásba való bevonása kényelmi mintavétellel történt. Az interjúk tartalomelemzéséhez az ATLAS.ti programot, a kérdőívek feldolgozásához pedig SPSS-t használtunk. Az erkölcsös viselkedést nehéz volt definiálniuk, sokan vélekedtek úgy, hogy az helyzetfüggő. Az erkölcsi fejlődést befolyásoló tényezők közül magasan kiemelkedik a család, és erősen meghatározónak érezték a példakövetés, a tanulás és a nevelés szerepét is. Figyelemreméltó, hogy az erkölcstan/etika oktatásról jelentős részük úgy vélekedik, hogy az inkább nem befolyásolja az erkölcsi fejlődést. Az enyhe intellektuális képességzavarban érintett gyerekekkel kapcsolatban jelentős részük úgy vélekedik, hogy elérhetik ugyanazt a fejlődési szintet, mint egy tipikus fejlődésű gyerek, csak egy kicsit később. A hallgatók sokkal inkább érzik a pedagógusok, kiemelten az osztályfőnök felelősségét az erkölcsi nevelésben, mint a már pályán lévő pedagógusok. Kiemelték, hogy a már meglévő, otthonról hozott (esetleg nem megfelelőnek ítélt) mintákat az iskola nehezen, vagy egyáltalán nem tudja módosítani. Az erkölcsi érzék fejlődését támogató módszerek közül a leginkább alkalmasnak a szerepjátékot és a drámajátékot tartják, azonban a gyakorlatban ezeket ritkán alkalmazzák. Az etika tantárgy sikeres vagy kevésbé sikeres megvalósítása széles spektrumon mozog. A kérdőívet kitöltők közül 18 fő az, aki jelenleg vagy az elmúlt 5 évben tanított etikát. A 18 főből mindössze 6 rendelkezik ehhez kapcsolódó képzettséggel. Az interjúk során két olyan fogalmi hálót is építettünk, amelyre előzetesen nem számítottunk. Ezek a hálók A) nehézség, kihívás a munkában, és B) a munkát támogató faktorok köré csoportosultak. A kutatás korlátjai közé tartozik a nem reprezentatív mintavétel, és az egyes résztvevői célcsoportok kis mintanagysága. Az interjúba bevont pedagógusok szívügyüknek tekintik a témát, így fennáll az irreálisan pozitív kép veszélye. A tanári csoport heterogenitása nagyobb hangsúlyt érdemelt volna.